39. schôdza NR SR - 2.deň - B. popoludní
Dátum: 2025-09-10
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

2. Tak príjemné popoludnie všetkým, vážený pán minister, dovoľte, aby som v tých desiatich minútach povedal pár myšlienok k celému zákonu. V prvom rade, čo sa týka meritu samotného zákona, ktorý je predložený v Národnej rade. Jedná sa o nejaký pokus dať do právnej normy poskytovanie psychologickej starostlivosti na Slovensku, je to, bolo to aj pôvodnými vládami a teda mnou samým zamýšľané ako veľká reforma duševnej starostlivosti, dostali sme sa však do situácie, kedy predložený návrh zákona, by som povedal, nie je úplne šťastný, najmä kvôli tomu, že Slovenská komora psychológov momentálne nie je úplne spokojná s tým, ako sa veci utriasli. Ja to vnímam ako veľký konflikt medzi zdravotníckymi psychológmi alebo psychológmi, ktorí poskytujú túto činnosť v zdravotníctve, a nejaký taký pocit ich nadradenosti nad psychológmi, ktorí sú mimo zdravotníctva. My sme si boli vedomí tohto napätia, aj preto som založil medzirezortnú platformu pod úradom vlády, ktorá mala riešiť tento konflikt a mala vlastne pripraviť ten návrh zákona tak, aby do veľkej miery uvoľnil poskytovanie psychologickej starostlivosti na Slovensku a naozaj pripravil aj našu krajinu na ten obrovský nárast duševných porúch, ktorý tu máme. To duševné zdravie je obrovským fenoménom, ktorý bude s pribúdajúcimi rokmi ešte väčším a väčším problémom, dokonca ľudia z Útvaru hodnoty za peniaze robili určitú analýzu, kde vyhodnotili, že práve na vrub psychického zdravia Slovenská republika stráca obrovské, obrovské množstvá daní, hrubého domáceho produktu, pretože naozaj psychické zdravie je obrovským fenoménom, ktorý treba dobre a správne vyriešiť. To, že sa rozhodlo, že kvázi tí zdravotnícki klinickí psychológovia budú garantovať poradenskú činnosť aj mimo tohto rezortu, nepovažujem za šťastné riešenie, je mi jasné, že koalícia tento návrh posunie ďalej, môže ma tešiť to, že pán minister hovorí, že zákon sa bude novelizovať, že už je to teraz jasné, tak budeme veľmi pozorne sledovať, ako to bude, ale, samozrejme, v tejto podobe nie sme šťastní, že sa to takto vyriešilo a tým pádom nemôžme ani zahlasovať za tento návrh zákona. Čo sa týka toho prílepku, ktorý tu bol kritizovaný zo strany mojich opozičných kolegov, tak práve dnes došlo k veľmi zaujímavej situácii, keď predseda HLAS-u Šutaj Eštok povedal, že si nevie zopakovať, nevie predstaviť zopakovanie tendra na záchranky a povedal, že momentálne to skúmate v strane HLAS - SD a že vidíte tri spôsoby riešenia situácie. Jedna je zavedenie opcie štátu na stanice, zoštátnenie systému alebo reforma integrovaného záchranného systému, do ktorého už dnes patrí polícia, Hasičský a záchranný zbor. Pán minister, úprimne som rád tomuto vyhláseniu vášho predsedu a som veľmi zvedavý, akým spôsobom sa to bude riešiť a práve kvôli tomuto ja som podpísal ten pozmeňujúci návrh na tých šesť mesiacov, pretože si myslím, že pokiaľ takto uvažujete, toto sú veci riešiteľné relatívne aj v horizonte pol roka a myslím si, že by to bolo veľmi výborné to vyriešiť do tohto času. To, že by sme mohli alebo by ste vy mohli predstaviť a zrealizovať reformu integrovaného záchranného systému, do ktorého už dnes patria polícia, hasičský zbor, záchranný zbor, teda horská záchranná služba, ja toto považujem za naozaj reformu, ktorá by výrazným spôsobom pomohla štátu v tom, aby tieto strategické služby mohol štát mať v podstate pod jednou entitou, v tomto prípade pod ministerstvom vnútra. A nebudem sa tajiť, to memorandum medzi ministerstvom zdravotníctva, ministerstvom vnútra je práve na to, aby sa táto reforma pripravovala a mohla, mohol by byť jej súčasťou aj záchranný zdravotný systém, ktorý poskytuje momentálne teraz, alebo je pod gesciou ministerstva zdravotníctva, mne sa tá reforma páčila a bol som pripravený ďalej na nej participovať. Takže pokiaľ sa to vám podarí urobiť, tak ja osobne by som bol rád. To som chcel aj teraz tuná pri tomto povedať, chcem zostať v konštruktívnej nôte, viem, že ten tender dopadol, ako dopadol, bolo tu veľa kritiky aj z našej strany, avšak pokiaľ by ten výsledok bol teraz taký, že sa vám podarí takáto reforma zaviesť, predstaviť, urobiť, tak, ako úprimne, klobúk dole a zatlieskam a aj teraz to takto hovorím. Takže z tohto pohľadu ja by som sa tešil a myslím si, že ten pozmeňujúci návrh toho pol roka z tohto pohľadu by mohol byť, ja viem, že ho neschválite asi, ale berte to ako taký náš nejaký deadline, že si myslíme, že keď sa na tom začne seriózne robiť, že by sa to mohlo dovtedy podariť, keď náhodou to bude, samozrejme, o niečo neskôr, lebo však nepredpokladám, že za ten pozmeňujúci návrh zahlasujú poslanci vládnej koalície. Nevadí, nevadí, pokiaľ toto sa podarí spraviť, tak ja osobne budem veľmi rád a úprimne v tom držím palce. Takže z našej strany teda toľko, no, samozrejme, my tým pádom za tento celok nemôžme hlasovať, ten pozmeňujúci návrh, ktorým ste si právne vymedzili možnosti, čo budete teraz robiť s tými záchrankami, kde končia licencie, samozrejme, bez toho nejakého deadlinu, ktorý stanovuje ten pozmeňujúci návrh, ani nemôžme podporiť, pretože mohlo by to mať naozaj veľmi nežiaduce následky, pokiaľ by sa s touto reformou alebo s týmto systémom, tak ako je to teraz rozbité, urgentne nič nerobilo. Takže ešte raz ďakujem pekne, všetko dobré prajem.